**Kedves Diákok és Szülők!**

**Aki szeretne kérdezni, beszélgetni, vagy reagálni, itt megtalál:** **bernadett.schaller@lutheran.hu**

 **Áhítat: Húsvét ünnepe utáni 5., Rogate vasárnap hete**

Az Atya, Fiú, Szentlélek nevében! Ámen.

Zsoltár

39. Zsoltár ***Vívódó lélek panasza***

 *1A karmesternek, Jedútúnnak*: Dávid zsoltára.

2Ezt határoztam: vigyázok szavaimra, hogy ne vétkezzem nyelvemmel, megzabolázom számat, ha gonosz ember kerül elém. 3Néma voltam, szótalan, hallgattam, de ez nem volt jó, fájdalmam kiújult. 4Szívem fölhevült bennem, míg sóhajtoztam, lángra lobbantam, nyelvemmel beszélni kezdtem: 5Add tudtomra, URam, életem végét, meddig tart napjaim sora, hadd tudjam meg, milyen mulandó vagyok! 6Íme, arasznyivá tetted napjaimat, életem ideje semmiség előtted. Mint egy lehelet, annyit ér minden ember, aki él. *(Szela.)* 7Árnyékként jár-kel itt az ember, bizony hiába vesződik. Gyűjtöget, de nem tudja, ki fogja hasznát venni. 8Így hát mit várhatok, Uram? Egyedül benned reménykedem! 9Ments meg az ellenem vétőktől, ne engedd, hogy a bolondok gyalázzanak! 10Néma maradok, nem nyitom ki számat, hiszen te munkálkodsz. 11Vedd le rólam csapásodat, elpusztulok sújtó kezed alatt! 12A bűn miatt büntetéssel fenyíted az embert, tönkreteszed szépségét, mint a moly. Mint egy lehelet, annyit ér minden ember. *(Szela.)* 13Hallgasd meg imádságomat, URam, figyelj segélykiáltásomra! Könnyeim láttán ne légy néma, mert jövevény vagyok nálad, betelepült, mint minden ősöm. 14Ne nézz rám haraggal, hadd viduljak föl, mielőtt elmegyek, és nem leszek többé.

**Imádság:**

Urunk, az imádság hetében különösen is hozzád fordulunk mindazzal, ami betölti most szívünket, gondolatainkat. Te tudod örömeinket, hálaadásunkat, és pontosan ismered együttérző szomorúságunkat is, amelyet az elmúlt hét fájdalmas eseményei, a tragikusan elvesztett, két szerető édesapa és gondoskodó családfő miatt érzünk. Hozzád forduló imáinkkal, a családra gondolással próbálunk a gyászolók mellé állni. Kérjük erődet és békességedet, és kérünk, amikor eljön annak ideje, adj gyógyulást a megtört szívnek. Hisszük, hogy eljutnak Hozzád szavaink és közbenjáró imádságaink, mert te magad mondtad: Kérjetek és adatik néktek, keressetek és találtok, zörgessetek és megnyittatik. Nyisd meg ajtód a szomorkodók előtt, és ajándékoz meg őket vigasztaló jelenléteddel. Ámen.

**Igehirdetés:**

ROGATE VASÁRNAP HETE:

*„Bizony, bizony, mondom nektek, hogy amit csak kértek az Atyától az én nevemben, megadja nektek. Eddig nem kértetek semmit az én nevemben: kérjetek és megkapjátok, hogy örömötök teljes legyen.” Jn 16,23-24*

Sok évvel ezelőtt, amikor fiatal lányként egy kis ideig Lübeckben éltem, meghívást kaptam teadélutánra egy idős nénitől, akivel a gyönyörű Dóm-templomban ismerkedtem meg. Nem kis izgalom volt bennem, ugyanis még nem voltam nagyon járatos a német nyelvben (igaz, ma is vétek benne bőven ☺). Attól tartottam legjobban, hogy valamit majd udvariatlanul fogalmazok, például megfeledkezem az ott megszokott magázásról. Mert az északi emberek általában elég távolságtartók és udvariasak. Gondoltam is magamban: szépen leszünk, ha én közben öntudatlanul tegezésre váltok! Még az lesz a véleménye a néninek: nem tanítottak meg otthon jó modorra! Ezek után nem kicsit lepődtem meg! Vendéglátóm: egy tüneményes, barátságos, idős asszony volt, aki az első percben azzal fogadott: Nyugodtan tegezz, mert az biztosan sokkal könnyebb neked! Különben is: testvérek vagyunk Krisztusban, legyünk családiasak egymással, Isten hozott!

Nagyon kellemes délutánt töltöttünk együtt, és még ma is emlékszem, milyen jól esett, hogy ilyen közvetlen volt hozzám.

Jézus szavai ezt az élményt hozzák ma elő bennem, hisz a lényeg, hogy hogyan léphetünk Isten elé? Nehezen megközelíthető Úr- egy távoli Isten ő, vagy közelünkbe kívánkozó, szerető Mennyei Atyánk, aki alig várja, hogy beszélgessünk vele?

Szerettek imádkozni? Mert aki úgy tekint az imára, mint egy kötelező vallásos gyakorlatra, az nem tudja, mit veszít. Az ima kapocs, ami ebben a világban összeköti életünket, gondolatainkat, érzéseinket Istennel.

Rajta keresztül oszthatjuk meg hálaadásunkat és bánatainkat, kérdéseinket, kétségeinket a Mennyei Atyával. Mindazt, ami éppen betölti szívünket, gondolatainkat.

Mi sokszor azt gondoljuk, annyi a dolgunk, hogy nem érünk rá imádkozni. Luther Márton egyszer azt mondta: *„Ma sok a dolgom, ezért többet kell imádkoznom.”*

Biztos mindenki ismeri azt, amikor nehezen megy a munka, minden apró eredmény egy kínszenvedés termése. Máskor meg, pillanatok alatt elkészül az ember. Erre gondolhatott Luther is: Isten adja az erőt!

Nekünk is…**Ne sajnáljuk hát az időt az imára!**

**Imádkozzunk!**

Urunk! Te olyan imára biztatsz minket, amely szívünkből szól, őszinte és Rád hagyatkozik. Kérünk, így hallgasd meg tőled tanult, közös imádságunkat:

**Mi Atyánk…**

Mi Atyánk, aki a mennyekben vagy,
Szenteltessék meg a Te neved,
Jöjjön el a Te országod,
Legyen meg a Te akaratod,
Amint a mennyben, úgy a földön is.
Mindennapi kenyerünket
add meg nekünk ma,
És bocsásd meg vétkeinket,
Miképpen mi is megbocsátunk
az ellenünk vétkezőknek,
És ne vígy minket kísértésbe,
De szabadíts meg a gonosztól.

Mert Tiéd az ország, a hatalom és a dicsőség,

mindörökké. Ámen.

**Áldás:**

Istennek népe: Az Úr áldjon meg és őrizzen meg téged! Az Úr világosítsa meg az Ő szent arcát terajtad és könyörüljön rajtad! Az Úr fordítsa az Ő szent arcát tefeléd, és adjon tenéked békességet! Ámen.

*Zene: Lord, remember me… (Nézz Uram, reám…) (előadó: Izsóp)*